Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Andrej Kurucz, Mgr.
Centrum vedecko-technických informácií SR, Lamačská cesta 8/A, 811 24 Bratislava
Styčná kancelária SR pre výskum a vývoj v Bruseli (SLORD)
vedúci kancelárie
anglický, nemecký, český, ruský  

2.  Zahraničná pracovná cesta:
Belgické kráľovstvo, 2.3.2020 (00:01) – 31.3.2020 (23:59)
Zahraničná pracovná cesta prerušená v dňoch:   
 	    	  7.3.2020 –   8.3.2020
              	  		14.3.2020 – 15.3.2020
             	  		21.3.2020 – 22.3.2020
		  	28.3.2020 – 29.3.2020

Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v marci 2020 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2020. Od toho sa odvíjali aktivity, ktoré som v rámci pobytu uskutočňoval. 
Pre lepšiu prehľadnosť ich v tejto kapitole rámcovo uvádzam v štyroch bodoch. Kapitola 4 obsahuje detailne a prehľadne rozpracované jednotlivé aktivity, a to vrátane dátumov, časov, miesta konania a informáciách o stretnutiach.
Styčná kancelária SR pre výskum a vývoj v Bruseli (SLORD) ako súčasť Centra vedecko-technických informácií SR zodpovedne pristúpila k opatreniam súvisiacimi so šírením koronavírusu SARS-CoV-2 v Európskej únii. Z tohto dôvodu boli počas mesiaca prijaté opatrenia, ktoré sa týkajú minimalizácie pracovných stretnutí prostredníctvom fyzického kontaktu, všetky ďalšie služby a aktivity zamestnanci Styčnej kancelárie SR pre výskum a vývoj v Bruseli poskytujú prostredníctvom telefonickej komunikácie, elektronickej komunikácie (e-maily a sociálne siete) a videokonferencií (Skype, Zoom, Webex). Tieto služby nie sú poskytované v obmedzenom režime.

Podpora zapájania sa do medzinárodných projektov a pri ich implementácii
Dňa 3. marca 2020 sa v priestoroch Stáleho zastúpenia Litvy pri EÚ uskutočnilo zasadnutie IGLO OPEN, ktoré organizovala Styčná kancelária SR pre výskum a vývoj v Bruseli (SLORD). 
Hlavnou témou podujatia bola "Budúcnosť Európskeho výskumného priestoru po roku 2020", ktorý by mal byť založený na zásadách inkluzívnosti, efektívnosti, viditeľnosti a relevantnosti. 
Prvý rečník Marnix SURGEON z Generálneho riaditeľstva pre výskum a inovácie (ERA and Country Intelligence Unit) Európskej komisie vo svojej prezentácii priblížil politické pozadie, ktoré viedlo k vytvoreniu nového naratívu a nových cieľov Európskeho výskumného priestoru. Zdôraznil tiež atraktívnosť a dôležitosť načasovania tejto témy, o čom vypovedala aj vysoká účasť na podujatí.  
Cieľom Európskeho výskumného priestoru (ERA) je vytvoriť jednotný výskumný priestor, ktorý je založený na princípoch vnútorneho trhu a zároveň otvorený pre partnerstvo so zvyškom sveta. ERA ponúka silný potenciál na zlepšenie koordinácie, koherencie a synergie politiky v oblasti vedy, výskumu, inovácií a investícií, ktoré povedú k naplneniu Cieľov trvalo udržateľného rozvoja OSN. Financovanie, ktoré bude smerovať do spoločných cieľov na úrovni členských štátov, môže zásadne podporiť úsilie na úrovni EÚ pri riešení spoločenských výziev, ktorým Európa čelí.
Európsky výskumný priestor je tak podľa M. Surgeona o spoločnej sile a spolupráci, ktorá napomôže k tomu, aby sa stalo z EÚ atraktívne miesto pre výskumníkov, vedcov a inovátorov. Vďaka ERA môžeme vytvoriť kritickú masu, ktorá bude medzi sebou spolupracovať a vytvorí konkurencieschopné prostredie vo všetkých členských krajinách EÚ. 

Spoločný výskumný priestor vznikol v roku 2000 za účelom implementácie spoločných cieľov a vytvorenia nových možností pre vedcov a výskumnú mobilitu. Cieľom ERA bolo vytvoriť paneurópsku výskumnú komunitu, v rámci ktorej budú mať jej členovia prístup k informáciám a poznatkom. Od roku 2000 ERA mnohé svojej ciele a priority dosiahol, no keďže svet okolo nás sa neustále mení, bolo potrebné identifikovať nové priority a definovať nové ciele a ambície. Za zmenou cestovnej mapy ERA cieľov a priorít sú najmä dva dôvody: 
1.    Hoci sme vďaka vytvoreniu ERA zaznamenali pokrok, nebol dostatočný a časom sa dosahovanie jeho cieľov spomalilo. Hoci sa nepodarilo ešte všetky ciele ERA naplniť, je potrebné priority a ambície ERA aktualizovať tak, aby sa opäť zvýšilo tempo dosahovania pokroku, a to vo všetkých regiónoch EÚ rovnako;
2.    Druhým dôvodom je kontext, ktorý sa dramaticky zmenil. Za obdobie poslednej dekády sa zvýšila úroveň digitalizácie, globalizácie, spolupráce vo výskume a inováciách a nových poznatkov a technológií, ktoré so sebou prinášajú nové potreby. 
Nová ERA by mala byť založená na doterajších výsledkoch a cieľoch tak, aby obsadila popredné miesto v spoločných európskych hodnotách. Cieľom ERA je dosiahnuť udržateľnú spoločnosť, ktorá prejde úspešným prechodom, ktorý je pri súčasných výzvach nevyhnutný. ERA si musí určiť nové priority, lebo posun dosiahneme len vtedy, keď budeme napredovať všetci a spoločne. Napriek tomu, že jedna z hlavných priorít ERA bude inklúzia, nestratí svoju externú dimenziu a element medzinárodnej spolupráce, ktorý naďalej ostane jej dôležitou súčasťou.  
M. Surgeon tiež poznamenal, že pozerajúc sa na vstupy od členských štátov je zreteľné, že všetky členské štáty EÚ si tento fakt uvedomujú. Pri dosahovaní cieľov však budeme musieť trochu vybehnúť z tradičných predstáv o spoločnom výskumnom priestore a posunúť sa viac smerom k inklúzii a k udržateľným cieľom. Európska komisia je preto otvorená názorom všetkých zainteresovaných strán a žiada spätnú väzbu od členských štátov a ich zainteresovaných strán. 
V druhej časti podujatia vystúpil Michael VORLÄNDER zo Stáleho zastúpenia Nemecka pri EÚ, ktorý je zodpovedný za oblasť výskumu a vzdelávania. M. Vorländer prezentoval ERA z pohľadu Nemecka, ktoré bude od 1. júla 2020 predsedať Rade EÚ. 
Vo svojej prezentácii zdôraznil, že výskum a inovácie nikdy neboli tak vysoko medzi prioritami EÚ a nikdy sa tak nespájali s pokrokom, rastom a ekonomickou prosperitou, ako je tomu dnes. Ak nechceme zaostávať, musíme reflektovať na nové príležitosti spolupráce. EÚ potrebuje efektívnejší ERA, ktorý pritiahne a udrží excelentných výskumníkov v Európe a ktorý bude dôležitým hnacím motorom pre plné využitie európskych kapacít. Novým mottom ERA je “Mobilizácia poznatkov pre lepšiu a udržateľnú budúcnosť“ a hlavnými prioritami sú:

•    	Rámcové podmienky na získavanie, šírenie a využívanie poznatkov vrátane otázok kariérneho rozvoja výskumníkov;  
•   	 Spoločné opatrenia na podporu výskumu a inovácií s ďalšími oblasťami politiky v globálnom kontexte;
•	Relevantnosť a viditeľnosť výskumu a inovácií pre spoločnosť; 
•	Široká inklúzia.
Nemecko sa stalo prvým členským štátom EÚ, ktorý v roku 2014 prijal svoju národnú stratégiu na implementáciu ERA, ako jasný záväzok na napĺňanie jeho cieľov. Od roku 2015 ju nasledovali ďalšie krajiny EÚ. Pre Nemecko je dôležité, aby nové priority v ERA boli relevantné z dlhodobého hľadiska a uspeli aj vo vážnej svetovej konkurencii. M. Vorländer tiež označil rozmanitosť EÚ ako výhodu a silnú stránku, na ktorej by sme mali stavať. Silné a dobre fungujúce prostredie pre výskum a inovácie nedosiahneme harmonizáciou, ale skôr prepájaním a kompatibilitou.

Nemecko si kladie ERA za jednu zo svojich hlavných priorít počas nadchádzajúceho nemeckého predsedníctva v Rade EÚ. Ambíciou Nemecka je vypracovať koherentný program predsedníctva s partnermi z predsedníckeho tria, Portugalskom a Slovinskom a v úzkom partnerstve s Chorvátskom a Európskou komisiou. V októbri 2020 sa bude konať Ministerská konferencia k ERA s cieľom zabezpečiť vlastníctvo a odhodlanie pre novú víziu ERA na nasledujúce desaťročie. Nemecko tiež plánuje počas svojho predsedníctva prijať závery Rady k ERA a prijať konkrétne opatrenia známe ako „ERA majáky“ (ERA lighthouses), ktoré budú symbolom nového prístupu, aby sa ERA stala relevantným príkladom pre zainteresované strany a širšiu spoločnosť.

Dňa 5. marca 2020 usporiadala Styčná kancelária SR pre výskum a vývoj v Bruseli v spolupráci s maďarskými kolegami zasadnutie Pracovnej skupiny IGLO pre medzinárodnú spoluprácu v oblasti výskumu a inovácií. Témou zasadnutia bolo zhodnotenie doterajšej činnosti v oblasti spolupráce EÚ-Afrika prostredníctvom programu Horizont 2020 a zároveň pripravované výskumno-inovačné partnerstvá v období po roku 2020. Na zasadnutí vystúpili rečníci z Generálneho riaditeľstva pre výskum a inovácie Európskej komisie, Jens Hoegel a Giorgio Clarotti.

Dňa 10. marca 2020 usporiadala Styčná kancelária SR pre výskum a vývoj v Bruseli tradičné zasadnutie odborných pracovníkov styčných kancelárií pre výskum a inovácie z krajín V4 (CZELO, PolSCA a NRDIO). Témou zasadnutia bola príprava ďalšej edície spoločného V4 tréningu pre projektových manažérov pre projekty Horizont 2020, ktorý sa mal uskutočniť v termíne od 20. do 22. apríla 2020 v Bruseli. Pracovníci zároveň finálne identifikovali témy a zástupcov odborných platforiem vrátane zástupcov Európskej komisie, ktorých oslovia pri organizácií nadchádzajúceho školenia pre projektových manažérov. Zároveň boli prijaté také opatrenia, aby sa školenie mohlo uskutočniť v druhej polovici júna 2020. O 
Ďalším bodom diskusie bola príprava návštevy predsedov akadémií vied z V4 v Bruseli, ktorá sa uskutoční v termíne od 8. do 10. júna 2020. Predsedovia akadémií vied sa stretnú s predstaviteľmi na vysokej úrovni z Európskej komisie (s komisárkou EÚ pre výskum a inovácie; vzdelávanie, šport a mládež; s generálnymi riaditeľmi generálnych riaditeľstiev (DG RTD, DG JRC); Európskeho parlamentu (ITRE) a ďalšími predstaviteľmi kľúčových zainteresovaných európskych inštitúcií (napr. Európskej rady pre výskum, ERC).

IGLO CORE

Dňa 3. marca 2020 sa uskutočnilo tradičné zasadnutie vedúcich styčných kancelárií pre výskum a inovácie (IGLO CORE) v Bruseli. Podujatie pripravila Styčná kancelária SR pre výskum a vývoj v Bruseli v spolupráci s partnermi z litovskej styčnej kancelárie pre výskum a vývoj v Bruseli. 

Výročné stretnutie zainteresovaných strán v oblasti výskumu a inovácií v EÚ

Sekretariát IGLO prijal iniciatívu s cieľom zorganizovať „výročné stretnutie zainteresovaných strán v oblasti výskumu a inovácií v EÚ“. Dôvodom iniciatívy je pripojiť sa k rôznym hlasom obhajujúcim vlastné záujmy v súvislosti s aktuálnymi otázkami v oblasti výskumu a inovácií v Bruseli a vytvoriť prostredie, v ktorom sa všetci môžeme neformálne stretávať a neformálne si vymieňať informácie o „horúcich témach“ spoločného záujmu v oblasti výskumu a inovácií EÚ. Cieľom nie je dospieť k spoločným pozíciám, ale skôr k širšej výmene zahŕňajúcej rôzne perspektívy. Cieľová skupina bola identifikovaná a zahŕňa: EUA, LERU, EARTO, Science Europe, Errin, The Guild, atď. Možnými témami na diskusie sú EIC, partnerstvá, misie atď. Predbežný dátum je stanovený na 13. mája 2020 s možným presunutím na druhú polovicu roka 2020.

IGLO PRES

Mandátové obdobie súčasného predsedníctva v IGLO sa blíži ku koncu. Hlavné členské organizácie IGLO boli požiadané, aby zvážili prevzatie predsedníctva v IGLO (od júla 2020 do júna 2021).

Aktualizácia od členov (ERA Tour des Capitales)

- 	Slovensko: podujatie naplánované na 12. mája 2020. Komisia súhlasila, že téma „Budúcnosť ERA“ bude napojená na predstavenie misií v HEU v rovnaký deň v Bratislave.
- Švédsko: podujatie naplánované na 25. marca 2020 (zrušené)
- Česká republika: Plánované do 30. apríla 2020, podujatie výhradne so zameraním na tému „Budúcnosť ERA“.
- Nemecko: dialóg so zúčastnenými stranami v Berlíne naplánovaný na 12. marca 2020, pripojí sa aj J-E Paquet. (zrušené)

Diskusia s pozvanými rečníkmi

Bart Biebuyck, výkonný riaditeľ, Spoločný podnik pre palivové články a vodík (FCH JU):
-	rečník poukázal na to, že FCH JU a vodík sú vo vzťahu k Európskej zelenej dohode (EU Green Deal) kľúčové. Spoločný podnik sa môže použiť ako efektívny nástroj na dosiahnutie dohody Green Deal.
-	vo vzťahu k programu Horizon Europe je dôležité nájsť dobrú rovnováhu medzi otvorenosťou a členstvom v spoločnom podniku, čo sa týka zmien vo finančnom nariadení. Z financovania spoločného podniku bolo približne 60% prostriedkov rozpočtu pridelených nečlenom spoločného podniku. So zmenou nariadenia nemôžu nečlenovia platiť spoločnému podniku v porovnaní s predchádzajúcim obdobím, v ktorom boli všetci požiadaní, aby prispeli k administratívnym nákladom. Riziko by mohlo odstrániť motiváciu byť členom. 
-	ďalšie body, ktoré predložil rečník; je dôležité, aby sa memorandum o porozumení podpísalo s regionálnymi finančnými orgánmi a identifikovať strop stanovený pre spoločný podnik 

Cécile Hériard, administrátorka parlamentného orgánu, výbor ITRE, Európsky parlament (výskum a priemysel):
* Chatham House Rules.

-	sekretariát výboru ITRE podporuje definovanie pracovných plánov, ktoré členské krajiny by mal výbor navštíviť pri svojej práci atď.
-	čo sa týka legislatívnej práci – tu spočíva úloha administrátora od prípadu k prípadu, v závislosti od spravodajcov. Sekretariát je (niekedy) poverený vypracovaním prvých návrhov.
-	EP zriadil tri osobitné výbory - AI, falošné správy (fake news), opatrenia pre boj s rakovinou.

Ďalšie zasadnutie IGLO CORE sa uskutoční 7. apríla 2020 prostredníctvom web-streamingu. 

Prezentácia a popularizácia slovenského výskumu a inovácií 
Počas mesiaca marec 2020 poskytli zástupcovia SLORD viacero vstupov, rád a odporúčaní MŠVVaŠ SR na mimoriadne telekonferencie s vedením Generálneho riaditeľstva pre výskum a inovácie (DG RTD) Európskej komisie k prebiehajúcim alebo pripravovaným opatreniam na národnej a inštitucionálnej úrovni v súvislosti s prepuknutím koronavírusu SARS-CoV-2.   
Prevádzkovanie informačného portálu
Počas marca 2020 boli na webovej stránke SLORD zverejnené viaceré aktualizácie. Pravidelne bol aktualizovaný aj profil SLORD na Facebooku. Za uplynulý mesiac bol rovnako pripravený newsletter, ktorý bol poslaný približne 3.200 kontaktom z prostredia slovenskej vedy, výskumu a inovácií. 

Organizačná a administratívna činnosť v SLORD
Plnili sa všetky administratívne a organizačné úlohy, ktoré súvisia s riadnym chodom kancelárie. 

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 

	Konferencie, semináre, podujatia

				Marec 2020		
Dátum	Čas	Miesto	Účastník (SLORD)	Účastníci	Podujatie	
2.3.2020	18:30-20:00	Vinnova
	Andrej Kurucz	Zástupcovia IGLO, EK a EP	INSTAM
	
4.3.2020	15:00-17:30	Palais des Académies 	Andrej Kurucz, MR	Zástupcovia IGLO; EK; EP; AK
	The future of European Universities	
5.3.2020	14:00-16:30	Egmont Palace	Andrej Kurucz	Zástupcovia EK (rôznych generálnych riaditelstiev), ČŠ a priemyslu	European Defence Industry Summit	
26.3.2020	10:00-15:30	SLORD (online)	Andrej Kurucz	Zástupcovia ČŠ, AK, EK, akadémie a priemyslu	European Innovation Council – Informačný deň	
27.3.2020	12:30-14:00	SLORD (online)	Andrej Kurucz	Zástupcovia ČŠ, AK, EK a priemyslu	Horizon 2020 Cascade Funding Opportunities:
Webinar	
31.3.2020	13:30-15:30
	SLORD (online)	Andrej Kurucz	Zástupcovia priemyslu a ČŠ	Huawei 2019 Annual Report Press Conference	

Stretnutia a rokovania
				Marec 2020		
Dátum	Čas	Miesto	Účastník (SLORD)	Účastníci	Téma stretnutia	
3.3.2020	09:00-11:30	Stále zastúpenie LT pri EÚ	Andrej Kurucz, TR, MR	Zástupcovia IGLO CORE	Zasadnutie IGLO CORE (organizácia)	
3.3.2020	11:30-14:00	Stále zastúpenie LT pri EÚ	Andrej Kurucz, MR, TR	Zástupcovia IGLO OPEN	Zasadnutie IGLO OPEN (organizácia)	
5.3.2020	09:00-11:45	SLORD 	Andrej Kurucz 	Členovia IGLO INCO WG	Zasadnutie Pracovnej skupiny IGLO pre 
medzinárodnú spoluprácu v oblasti 
výskumu a inovácií (organizácia)	
6.3.2020	10:00-15:30	SLORD	Andrej Kurucz	Zainteresované strany pre parnterstvo 2ZERO	Workshop for the preparation of the 2ZERO 
partnership	
9.3.2020	10:30-12:00	SLORD (online)	Andrej Kurucz	Zuzana Orságová Králová (UPJŠ)	Projekt Swafs a projekt v rámci iniciatívy 
BATTERY+; príprava na HEU (Strategické 
plánovanie)	
10.3.2020	10:00-12:30	SLORD
	Andrej Kurucz, MR, TR	Zástupcovia styčných kancelárií pre výskum a inovácie z V4 	Zasadnutie V4 Breakfast: V4 tréning;
návšteva predsedov akadémií vied 
V4 v Bruseli (organizácia)	
11.3.2020	10:00-11:15	Vinnova	Andrej Kurucz	Členovia IGLO SEC	Zasadnutie IGLO SEC (Sekretariát IGLO)	
13.3.2020	14:00-15:40	SLORD (online)	Andrej Kurucz	Maroš Halama (prorektor, TUKE)	Stratégia KSK pre oblasť vodíka; spolupráca s
JRC; príprava projektov H2020	
17.3.2020	15:00-16:00	SLORD (online)	Andrej Kurucz	Ivan Pezlar (Rektorát UPJŠ)	Spolupráca UPJŠ-SLORD; Strategický plán
HEU; misie a partnerstvá v HEU	
19.3.2020	14:30-15:30	SLORD (online)	Andrej Kurucz	Monika Manolova (GTT)	Podpora pri hľadaní slovenských partnerov do
konzorcia projektu H2020	
24.3.2020	09:30-11:30	SLORD (online)	Andrej Kurucz	vedúci pracovníci styčných kancelárií pre výskum a inovácie z V4 (CZELO, PolSCA, NRDIO)	Nastavenie ďalších procesov a spoločných 
projektov v súvislosti s COVID19 do konca 
roka 2020 	
25.3.2020	10:00-11:30	SLORD (online)	Andrej Kurucz	Ivana Hocková (Executive Board Member, FCH JU)	Spolupráca FCH JU-SLORD; 
Rozšírenie povedomia o FCHU JU na 
Slovensku – partnerské podujatie; 
členstvo v asociácii Hydrogen Eurpe	
30.3.2020	10:00-10:30	SLORD (online)	Andrej Kurucz	Jozef Ristvej (prorektor, UNIZA)	Organizácia informačného podujatia k HEU
v Žiline	
31.3.2020	09:30-12:30	SLORD (online)	Andrej Kurucz, TR, MR	Zástupcovia projektu SK4ERA	Pracovné stretnutie k riadeniu a 
administratíve projektu SK4ERA

5.  Odporúčané závery:

Transformačný proces:

V súvislosti s transformačným prechodom na nadchádzajúce programové obdobie po roku 2020 (2021-2027) a bezproblémovým spustením koordinačnej, poradenskej, projektovej a implementačnej činnosti na národnej a inštitucionálnej úrovni je nevyhnutné, aby všetky zložky národného systému podpory pre zapojenie Slovenskej republiky do rámcových programov EÚ pre výskum a inovácie podrobne monitorovali, analyzovali a vyhodnocovali vývoj politiky EÚ v oblasti výskumu a inovácií a to najmä so špecifickým zameraním na predpokladanú štruktúru, výšku rozpočtu a nové nástroje / schémy rámcového programu Horizon Europe. Je potrebné, aby všetky zložky systému boli dostatočne vopred informované a pripravené adaptovať svoje vnútorné systémy na avizované zmeny a novinky v programe Horizon Europe. Pre zvýšenie úspešnosti čerpania prostriedkov z programu Horizon Europe je nevyhnutné vopred prijať viacero krokov na národnej úrovni (podpora excelentných tímov, preplatenie osobných nákladov, projektová činnosť, vyhľadávanie talentov, inštitucionálna podpora pre zapájanie sa do rámcových programov, atď.) vrátane prípravy spustenia synergických a komplementárnych výziev k programu Horizon Europe na národnej úrovni od úvodného spustenia programu v roku 2021 s využitím finančných prostriedkov EŠIF (VA) a prostriedkov koordinovaných APVV.  
Na úrovni MŠVVaŠ SR podporiť (i) znovuobnovenie pracovnej skupiny (MŠVVaŠ SR, Kancelária NCP, SLORD, národní delegáti) a podporiť vznik (ii) medzirezortnej pracovnej skupiny pre výzvy programu Horizont 2020 resp. „virtuálnej skupiny“ s cieľom identifikovať a podporiť zapojenie slovenských účastníkov v rámcovom programe Horizont 2020. Zároveň sa tým podporí komunikácia a prehľad o aktuálnych výzvach a témach v pracovnom programe rámcového programu Horizont 2020 na roky 2018-2020.  
Je dôležité, aby sa v dohľadnej dobe podporil vznik národných podporných schém, ktoré sú schopné podporiť synergie a komplementárnosť k nástrojom rámcového programu Horizont 2020 (SME Instrument fáza 2, MSCA, ERC a ďalšie) prostredníctvom ocenenia Seal of Excellence s cieľom zvýšiť záujem a účasť slovenských subjektov v programe Horizont 2020.
Podporovať realizáciu a prípravu jednotlivých zložiek národného systému podpory na nadchádzajúci rámcový program EÚ pre výskum a inovácie – koordinačná, implementačná a komunikačná činnosť medzi MŠVVaŠ SR, CVTI SR, národnými delegátmi, NCP, SLORD a ďalšími zložkami systému vrátane spolupráce so zainteresovanými ďalšími rezortmi (príprava na klastre v rámci II. piliera 9. RP) a podporovať prípravu na úrovni SAV, vysokých škôl a univerzít).
Podporovať zapájanie slovenských subjektov do aktivít Európskeho inovačného a technologického inštitútu:
•	zapojenie slovenských subjektov do súčasných alebo vznikajúcich EIT KICs (napr. Žilinská univerzita v rámci novovznikajúceho EIT KIC Urban Mobility); 
•	zapojenie slovenských subjektov do Regionálneho inovačného programu EIT (EIT RIS) a podporiť vznik ďalších tzv. EIT Hubs na ďalších územiach Slovenskej republiky;
•	Zapojenie slovenských predstaviteľov výskumno-inovačnej komunity do správnej rady EIT a do procesu hodnotenia projektových návrhov pod hlavičkou EIT.
Naďalej je potrebné na všetkých úrovniach aktívne podporovať zlepšenie systému podpory účasti Slovenska v rámci programu Horizont 2020. 

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-
8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Andrej Kurucz				…………………………………………….
Dátum: 31.3.2020

Správu schválil:  prof. RNDr. Ján TURŇA, CSc., generálny riaditeľ